钦定古今图书集成/理学汇编/学行典/第211卷 > 魏学洢
## 钦定古今图书集成/理学汇编/学行典/第211卷 > 魏学洢

按《嘉善县志》：“魏学洢，字子敬，忠节公长子。生有异质，
七岁能诗。性至孝，偶堕桥折足，噤不言，痛恐伤父母
心也。长善属文，尤工赋。云间陈继儒奇之，订忘年交。
会逆阉构祸，忠节居吏垣，弹劾群邪，中外侧目。屡请
归不为动。及钩党祸起，中夜涕泣，目尽肿。后被逮，学
洢徒跣攀号，公止之曰：‘无为父子俱死也’！于是昼伏”
夜行，潜尾槛车而北，营救不得，持丧归，日夜哭不绝
声，水浆不入口。病亟，家人进药，挥之曰：“我父狱中谁
进药者？”不然火，曰：“我父暗狱殒也。”竟号泣以死。后二
年，阉诛，弟学濂讼冤，并奏学洢死孝。上怜之，有“殉孝
捐躯，不愧忠后”之诏。谕祭予葬，荫其子允柟孝子。卒
时，妻严氏年二十七，截发自誓，蔬食“三十馀年，有孝
子必有节妇”，宜哉！